บัญชีกลางจ่ายเงินเร่งช่วยรายได้น้อย
กรมบัญชีกลางโชว์ประเดิมจ่าย ผู้มีรายได้น้อยเดือนแรก 3,340 ล้าน
9 ก.พ. 2562

กรมบัญชีกลางโชว์ประเดิมจ่าย ผู้มีรายได้น้อยเดือนแรก 3,340 ล้าน
น.ส.สุทธิรัตน์ รัตนโชติ อธิบดี กรมบัญชีกลาง เปิดเผยว่า กรมบัญชีกลางได้จ่ายเงินสำหรับการใช้จ่ายผ่านบัตรสวัสดิการแห่งรัฐของผู้มีสิทธิ 14.5 ล้านราย เดือน ม.ค. 2562 จำนวน 3,826 ล้านบาท แบ่งเป็นใช้จ่ายที่ร้านค้า ธงฟ้าประชารัฐ 3,340 ล้านบาท ร้านค้าชุมชนกองทุนหมู่บ้าน 63 ล้านบาท ร้านถุงเงินประชารัฐ 348 ล้านบาท ร้านก๊าซหุงต้ม 25 ล้านบาท รถไฟฟ้า (รฟม.) 4.8 ล้านบาท รถ บขส. 18 ล้านบาท รถไฟ 26 ล้านบาท และรถ ขสมก. 6.73 หมื่นบาท
นอกจากนี้ กรมบัญชีกลางได้โอนเงินเข้ากระเป๋าเงินอิเล็กทรอนิกส์ (e-Money) ของผู้มีสิทธิ โดยโอนเงินสงเคราะห์ ผู้สูงอายุที่ถือบัตรสวัสดิการแห่งรัฐคนละ 50 หรือ 100 บาท/คน/เดือน จำนวน 4.5 ล้านราย เป็นเงิน 416 ล้านบาท เงินมาตรการชดเชยเงินให้แก่ผู้มี รายได้น้อยผ่านบัตรสวัสดิการแห่งรัฐ โดยใช้ข้อมูลจากจำนวนภาษีมูลค่าเพิ่มที่ผู้มีรายได้น้อยได้ชำระแบ่งเป็น 5% โอนเข้ากระเป๋า e-Money เป็นเงิน 7.6 ล้านบาท รวมถึงมาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2 เป็นเงิน 1,443 ล้านบาท
ด้านการโอนเงินตามมาตรการช่วยเหลือผู้มีรายได้น้อยเพิ่มเติมผ่านบัตรสวัสดิการแห่งรัฐจำนวน 4 มาตรการ ให้กับผู้ถือบัตรรอบ 2 เรียบร้อยแล้ว โดยโอนเข้ากระเป๋าเงินอิเล็กทรอนิกส์ (e-Money) ดังนี้ มาตรการสนับสนุนค่าใช้จ่ายในช่วงปลายปีให้แก่ผู้มีรายได้น้อย (500 บาท/คน เพียงครั้งเดียว) ให้กับผู้มีสิทธิจำนวน 3.02 ล้านราย เป็นเงิน 1,511 ล้านบาท มาตรการช่วยเหลือค่าเดินทางไปรับการรักษาพยาบาลและ ค่าใช้จ่ายอื่นเกี่ยวกับสุขภาพ สำหรับผู้มีสิทธิที่มีอายุครบ 65 ปีขึ้นไป 1,000 บาท/คน เพียงครั้งเดียว จำนวน 5.6 แสนราย เป็นเงิน 561 ล้านบาท มาตรการช่วยเหลือค่าเช่าบ้านสำหรับผู้สูงอายุที่มีรายได้น้อยที่มีอายุครบ 60 ปีขึ้นไป ซึ่งมีภาระค่าเช่าบ้านและไม่มีที่พักอาศัย 400 บาท/คน/เดือน จำนวน 1.95 หมื่นราย เป็นเงิน 7.8 ล้านบาท
น.ส.สุทธิรัตน์ กล่าวว่า ขณะนี้ กรมได้แจกบัตรสวัสดิการแห่งรัฐรอบ 2 ผ่านทางทีมไทยนิยม ยั่งยืน 3 ล้านราย และผู้มีสิทธิได้มารับบัตรแล้ว 2.93 ล้านราย หรือเป็น 96.54% และยังมีอีกกว่า 1 แสนรายที่ไม่ได้รับบัตร ให้สามารถไปรับได้ตั้งแต่บัดนี้จนถึงวันที่ 28 ก.พ. 2562 โดยผู้มีสิทธิในส่วนภูมิภาคที่ยังไม่ไปรับบัตรจะต้องไปรับบัตร ณ ที่ว่าการอำเภอ สำหรับผู้มีสิทธิในเขตกรุงเทพฯ ต้องไปรับ ณ สำนักงานเขตกรุงเทพฯ หากพ้นวันที่ 1 มี.ค. 2562 เป็นต้นไป ผู้มีสิทธิจะต้องไปรับบัตร ณ สำนักงานคลังจังหวัด